**สารคดีเฉลิมพระเกียรติ มรดกศิลป์ แผ่นดินไทย**

**ตอนที่ 11 เรือพระราชพิธีสมัยรัชกาลที่ 7**

ในรัชสมัยพระบาทสมเด็จพระปกเกล้าเจ้าอยู่หัว รัชกาลที่ 7 เมื่อทรงประกอบพระราชพิธี บรมราชาภิเษกแล้ว โปรดให้มีการเสด็จเลียบพระนครทางสถลมารคในวันที่ 1 มีนาคม 2468 และเสด็จเลียบพระนครทางชลมารคในวันที่ 3 มีนาคม 2468 โดยเสด็จพระราชดำเนินจากพระบรมมหาราชวัง บริเวณท่าราชวรดิษฐ์ ไปยังวัดอรุณราชวรารามโดยขบวนเสด็จพระราชดำเนินพยุหยาตราทางชลมารค และเสด็จพระราชดำเนินคืนสู่พระบรมมหาราชวังด้วยขบวนหยุหยาตราทางชลมารคเช่นเดิม ก่อนเสด็จ พระราชดำเนิน เจ้าพนักงานแต่งพระที่นั่งราชกิจวินิจฉัย ผูกม่านทองประจำเสาพระที่นั่ง และปลูกพลับพลารองรับพระบรมวงศานุวงศ์ฝ่ายหน้า ฝ่ายใน ราชทูตจากต่างประเทศ ตลอดจนบรรดาประชาชน เฝ้ารับเสด็จฯ เมื่อเสด็จพระราชดำเนินถึงท่าราชวรดิษฐ์เสด็จประทับพระที่นั่งราชกิจวินิจฉัยทอดพระเนตรขบวนเรือพระราชพิธี ครานั้นพระองค์ฉลองพระองค์และพระภูษาสีเขียว ทรงพระมหามาลาเส้าสูงสีเขียว ทอดพระเนตรเรือพระราชพิธีริ้วขบวนหน้าเสร็จแล้ว เสด็จลงประทับเรือพระที่นั่งอเนกชาติภุชงค์ ทรงพระมหากฐินน้อยแล้วเสด็จลงเรือพระที่นั่งสุพรรณหงส์ ประทับบนพระราชอาสน์ภายในบุษบก แล้วจึงเสด็จฯ ทางชลมารคไปวัดอรุณราชวรารามเมื่อเรือพระที่นั่งสุพรรณหงส์เทียบท่าพระฉนวน  ทรงเปลื้องพระชฎามหากฐินน้อย ทรงพระมหามาลาเส้าสูง แล้วเสด็จฯ เข้าวัดอรุณราชวราราม ประทับพระราชยานโดยขบวนราบทรงจุดธูปเทียนสักการะบูชาพระบรมอัฐิรัชกาลที่ 2 และทรงจุดเครื่องทองน้อยบูชาพระพุทธนฤมิตร และโปรดเกล้าฯ ให้เจ้าพนักงานพระภูษามาลาเชิญทรงสพักตาดถวายพระพุทธธรรมมิศรราชเมื่อเรือพระที่นั่งเทียบท่าราชวรดิษฐ์ ทรงเปลื้องชฎามหากฐินน้อย ทรงพระมหามาลาเส้าสูง แล้วพระราชดำเนินสู่เกยประทับพระราชยาน เสด็จฯ โดยขบวนราบคืนสู่พระบรมมหาราชวังทางประตูเทวาภิรมย์

ในสมัยรัชกาลที่ 7 นั้น ทรงพระกรุณาโปรดเกล้าฯ พระราชทานพระบรมราชานุญาตการ วางระเบียบริ้วขบวนเรือพระราชพิธีใหม่ตามแบบที่จอมพลเรือสมเด็จพระเจ้าบรมวงศ์เธอเจ้าฟ้าฯ กรมพระนครสวรรค์วรพินิต เสนาบดีกระทรวงทหารเรือขณะนั้นได้ทรงค้นคว้าโดยจัดรูปขบวนเข้าหาจำนวนเรือที่มีอยู่เป็นสำคัญ แต่ยังคงยึดหลักโบราณราชประเพณี